Folketing
1999-11-24

Jeg er fuldstændig enig med fru Birthe Skaarup i, at det er et problem, som er stødende. Det er fuldstændig rigtigt. Man kan sige, at det jo er et aspekt af en mere omfattende problemstilling, nemlig at ulovlige aktiviteter eller måske ulovlige aktiviteter i stigende grad kan foretages over Internettet. Man kan sige, at det her er en vis del af det, men lad os bare nævne eksempler som børneporno og andre ting, handel med våben osv. Så det er kun ét aspekt af det overordnede problem, at når man har fået Internettet, så har man haft større muligheder for at udsprede oplysninger og foretage oplæg til aktiviteter, som er ulovlige eller måske ulovlige. Det er det generelle. Det generelle problem ved jeg at justitsministeren arbejder meget intenst med, det overordnede generelle problem, hvoraf det her er et aspekt, og det er klart, at det har jeg løbende debatter med justitsministeren om. Men derudover vil jeg sige, at hovedhjørnestenen i en indsats imod det her er oplysning, som det er på alle andre områder af narkotikabekæmpelsen; det er oplysning.